Kosovski ambasador u Francuskoj Kendrim Gaši preneo je na Tviteru da se zastava Kosova prvi put vijori u pariskoj katedrali Notr-Dam u okviru obeležavanja 100 godina od završetka Prvog svetskog rata.

Le drapeau du #Kosovo flotte pour la première fois dans Notre-Dame de Paris -- dans le cadre des commémorations du Centenaire de la fin de la Première Guerre mondiale. pic.twitter.com/F2Ug7bo2QA — Qëndrim R. Gashi (@qendrimrgashi) November 2, 2018

Gaši je na Tviteru postavio fotografiju crkve sa zastavama drugih država učesnica rata i napisao: "Zastava Kosova prvi se vijori u Notr-Damu u okviru komemoracija 100 godina od završetka Prvog svetskog rata".

List Blic preneo je danas vest dodajući da je problem u tome što Kosovo niti je tada bilo država, niti je bilo učesnik Velikog rata.

"Sve ovo ne bi bilo toliko skandalozno da se ne radi o 'državi' koja danas ni za celu Evropsku uniji ne postoji kao država. Još gore, Kosovo je stavljeno 'rame uz rame' sa državama, učesnicama rata, i to u vreme kada je bilo teritorija čiji je deo nakon balkanskih ratova pripao Kraljevini Srbiji, a deo Crnoj Gori", naveo je Blic.

List je ocenio da je to "nepromišljenost, nezainteresovanost, neznanje ili jednostavno odbijanje da se gleda u prošlost".

"Sve ovo bi mogla da budu tumačenja odluke francuskih vlasti da Kosovo uvrste među sve one zemlje koje su početkom prošlog veka pretrpele neviđene gubitke, i u ljudstvu i tako što su im zemlje bile razorene na sve moguće načine", dodao je list.

U Parizu će u nedelju, 11. novembra biti održana komemoracija povodom 100 godina od završetka Prvog svetskog rata a na skupu će biti nekoliko desetina šefova država i vlada.